A BIZOTTSÁG 82/2010/EU RENDELETE
(2010. január 28.)
a 2006. január 1-jén vagy azt követően a 2003/87/EK irányelv I. mellékletének jegyzéke értelmében légiközlekedési tevékenységet végző légijármű-üzemeltetők listájáról és az egyes légijármű-üzemeltetőkhöz igazgatási célból rendelt tagállamok megállapításáról szóló 748/2009/EK rendelet módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 18a. cikke (3) bekezdésének a) pontjára,
mivel:
(1)
A 2008/101/EK irányelvvel (2) módosított 2003/87/EK irányelv a légiközlekedési tevékenységeket felvette az üvegházhatást okozó gázok kibocsátási egységeinek az Európai Unión belüli kereskedelmi rendszerébe.
(2)
A 748/2009/EK bizottsági rendelet (3) létrehozza a 2006. január 1-jén vagy azt követően a 2003/87/EK irányelv I. melléklete értelmében légiközlekedési tevékenységet végző légijármű-üzemeltetők listáját.
(3)
A 748/2009/EK rendelet által létrehozott, a légijármű-üzemeltetőket feltüntető lista a légijármű-üzemeltetők adminisztratív terheinek csökkentése érdekében minden légijármű-üzemeltetőhöz kijelöl egy, az adott légijármű-üzemeltetőért felelős tagállamot, így az üzemeltetők értesülhetnek a számukra igazgatási célból kirendelt tagállamról, a tagállamok pedig az igazgatásuk alá tartozó légijármű-üzemeltetőkről.
(4)
Az EU kibocsátáskereskedelmi rendszerébe való felvétel - beleértve az egységátadási kötelezettséget is - a 2003/87/EK irányelv I. melléklete szerinti légiközlekedési tevékenység végzésétől függ, az a tény azonban, hogy a légijármű-üzemeltető szerepel a légijármű-üzemeltetőknek a 748/2009/EK bizottsági rendelet által létrehozott listájában, nem befolyásolja a kibocsátáskereskedelmi rendszerbe való felvételt.
(5)
Sok légijármű-üzemeltető kezelő vagy szolgáltató társaságokon keresztül nyújtja be a repülési tervet és fizeti meg az útvonaldíjakat. Következésképpen a kezelő vagy szolgáltató társaságoknak a Nemzetközi Polgári Repülési Szervezet által kijelölt kódja (ICAO-kód) gyakran megjelenik a repülési tervben, tekintet nélkül arra, hogy adott esetben a társaság nem légijármű-üzemeltető. A légijármű-üzemeltetők vagy légijármű-tulajdonosok legegyszerűbben arról ismerhetők fel, hogy a repülési terv feltünteti az ICAO-kódot vagy a légi jármű lajstromjelét, ennek megfelelően gyakran nem lehet minden kétséget kizáróan azonosítani az adott üzemeltetőt, kivéve ha az üzemeltető az általa üzemeltetett légi járművekkel kapcsolatos adatokat tartalmazó flottanyilatkozatot juttat el az Eurocontrolhoz. A légijármű-üzemeltetők aktualizált listájának elkészítése során a Bizottság figyelembe vette az üzemeltetők, valamint a kezelő és szolgáltató társaságok által hozzá eljuttatott flottanyilatkozatokat. A megfelelő információk rendelkezésre bocsátásának elmaradása miatt azonban több esetben a kezelő vagy szolgáltató társaságok, illetve a légi járművek lajstromjele jelenik meg az aktualizált listán.
(6)
A 748/2009/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 748/2009/EK rendelet mellékletének helyébe e rendelet melléklete lép.
2. cikk
Ez a rendelet az Európai Unió Hivatalos Lapjában történő kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. január 28-án.